A Bizottság az EK 107. cikk (3) bekezdése c) pontjának alkalmazása során széles mérlegelési jogkörrel rendelkezik, amelynek gyakorlása uniós összefüggésben megvalósítandó, összetett gazdasági és társadalmi értékeléseket foglal magában. E mérlegelési jogkör gyakorlása érdekében elfogadhat tájékoztató jellegű szabályokat, mint amilyen a közlemény, amennyiben ezek a szabályok nem térnek el a Szerződés rendelkezéseitől. E tekintetben a Bizottság a magatartási szabályok elfogadásával és közzétételével, ami által az intézmény kijelenti, hogy ezentúl alkalmazni fogja e szabályokat az általuk érintett esetekre korlátozza magát mérlegelési jogköre gyakorlásában, és nem térhet el e szabályoktól anélkül, hogy ne tenné ki magát egyes esetekben felelősségre vonásnak az általános jogelveknek, mint az egyenlő bánásmód és a bizalomvédelem elvének a megsértése címén. Így az állami támogatások speciális területén a Bizottság kötve van a saját maga által elfogadott keretszabályokhoz és közleményekhez, amennyiben ezek nem térnek el a Szerződés szabályaitól, és a tagállamok ezeket elfogadják. Az uniós bíróság hatáskörébe tartozik tehát annak vizsgálata, hogy a Bizottság tiszteletben tartotta‑e az általa elfogadott szabályokat.

Először is a felvásárlási tilalomnak nem csak a pénzügyi szektorban vagy a támogatásban részesülő vállalkozás tagállamában tevékenykedő vállalkozásokban való részesedésre vonatkozik, hanem esetlegesen érint minden felvásárlást, mivel a cél annak elérése, hogy a támogatásban részesülő bank pénzét a támogatás visszafizetésére használják fel azelőtt, hogy a bank felvásárlást hajtana végre. Ugyanis a felvásárlásnak a támogatott jogalany életképességének biztosítását kell céloznia. Ennek megfelelően a szerkezetátalakítási folyamathoz nem kapcsolódó valamennyi tevékenység önmagában piactorzító. Ez a helyzet az olyan állami támogatás útján finanszírozott felvásárlások esetében, amelyek nem szigorúan szükségesek annak biztosításához, hogy helyreálljon a kedvezményezett társaság életképessége, és amelyek ennek következtében sértik a támogatás szigorúan minimális szintre való korlátozásának elvét.

Az arányosság elve az uniós jog alapelveként az uniós intézmények valamennyi jogi aktusa tekintetében a jogszerűség kritériumának minősül, beleértve azon határozatokat is, amelyeket a Bizottság versenyhatósági minőségében fogad el.

Az egyenlő bánásmód elvének a bankszektorban nyújtott állami támogatásokra vonatkozó, szerkezetátalakítási terv alapján hozott, és különböző feltételeket előíró engedélyező határozatok esetében való tiszteletben tartásának értékelése tekintetében, még ha nem is zárható ki, hogy a sajátos szerkezetátalakítási intézkedések és a különböző határozatokban előírt feltételek in abstracto összehasonlíthatók, továbbra is igaz, hogy egy vállalkozás szerkezetátalakításának, valamint az engedélyezett támogatásra vonatkozóan előírt feltételeknek az adott vállalkozás belső problémáit kell céloznia, és az egyéb vállalkozások által eltérő kontextusban szerzett tapasztalatok irrelevánsak lehetnek. Mindenesetre akkor, ha a Törvényszéknek vizsgálnia kell, hogy összehasonlíthatók a felperes helyzete a Bizottság által hozott egyéb határozatok tárgyát képezőkkel, ennek bizonyítása a felperest terheli.

(vö. 113., 114., 184., 185. pont)